CELEX: C2007/129/06
Language: mt
Date: 2007-06-09 00:00:00
Title: Kawża C-142/07: Talba għal deċiżjoni preliminari mressqa mill-Juzgado Contencioso Administrativo n. 22 de Madrid (Spanja) fit- 12 ta' Marzu 2007 — Ecologistas en Acción-Coda vs Ayuntamiento de Madrid

9.6.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 129/4
            
         Talba għal deċiżjoni preliminari mressqa mill-Juzgado Contencioso Administrativo n. 22 de Madrid (Spanja) fit-12 ta' Marzu 2007 — Ecologistas en Acción-Coda vs Ayuntamiento de Madrid
   (Kawża C-142/07)
   (2007/C 129/06)
   Lingwa tal-kawża: L-Ispanjol
   Qorti tar-rinviju
   Juzgado Contencioso Administrativo n. 22 de Madrid
   Partijiet fil-kawża prinċipali
   
      Rikorrenti: Ecologistas en Acción-Coda
   
      Konvenuta: Ayuntamiento de Madrid
   Domandi preliminari
   
               1)
            
            
               Ir-rekwiżiti proċedurali ta' l-istima ta' l-effett ambjentali indikat fid-Direttiva tal-Kunsill 85/337/KEE (1), kif emendata mid-Direttiva tal-Kunsill tat-3 ta' Marzu 1997, 97/11/KE, għandhom ikunu applikabbli għal proġetti ta' intervent fuq toroq urbani, fid-dawl tan-natura u d-daqs tal-proġett, kif ukoll l-involviment ta' żoni ta' densità demográfica għolja jew ta' mkejjen ta' pajżaġġ ta' importanza storika, kulturali jew arkeoloġika?
            
         
               2)
            
            
               Ir-rekwiżiti proċedurali ta' l-istima ta' l-effett ambjentali indikat fid-Direttiva tal-Kunsill 85/337/KEE, kif emendata mid-Direttiva tal-Kunsill tat-3 ta' Marzu 1997 (2), 97/11/KE, għandhom ikunu applikabbli għall-proġetti msemmija f'dan ir-rikors kontenzjuż amministrattiv, fid-dawl tan-natura tagħhom, tan-natura tat-triq li fiha hija prevista l-eżekuzzjoni tagħhom, kif ukoll il-karatteristiċi, id-daqs, l-effett fuq l-ambjent ta' madwarha, id-densità demografika, il-valur ekonomiku u d-diviżjoni eventwali fil-konfront ta' proġett globali intiż li jwettaq interventi analogi fl-istess triq?
            
         
               3)
            
            
               Il-kriterji msemmija fis-sentenza tal-Qorti tal-Ġustizzja tal-Komunitajiet Ewropej (it-Tielet Awla) tas-16 ta' Marzu 2006, Kawża C-332/04 (3), b'mod partikolari fil-punti 69 sa 88 tagħha, huma applikabbli għall-proġetti msemmija f'dan il-proċediment ġudizzjarju, minħabba n-natura tagħhom, in-natura tat-triq li fiha huwa previst it-twettiq tagħhom, kif ukoll il-karatteristiċi, id-daqs, l-effett fuq l-ambjent ta' madwarha, il-valur ekonomiku u d-diviżjoni eventwali fil-konfront ta' proġett globali intiż li jwettaq interventi analogi fl-istess triq, u minħabba f'hekk, ikun neċessarju li l-proġetti in kwistjoni jaqgħu taħt proċedura regolari ta' stima ambjentali?
            
         
               4)
            
            
               Abbażi ta' dak li jirriżulta mill-inkartament tal-kawża, b'mod partikolari mill-istudji u mir-riżultati ta' l-istimi li jinsabu fihom, jista' jitqies li, għaldaqstant, l-awtoritajiet Spanjoli ssoddisfaw l-obbligu rigward l-istima ambjentali li jirriżulta mid-Direttiva tal-Kunsill 85/337/KEE, kif emendata mid-Direttiva tal-Kunsill tat-3 ta' Marzu 1997, 97/11/KE, rigward il-proġetti msemmija f'dan il-proċediment, minkejja li l-proġett sħiħ ma ġiex issuġġettat għal proċediment ta' stima ambjentali skond l-imsemmija direttiva?
            
         
      (1)  Direttiva tal-Kunsill tas-27 ta' Ġunju 1985, 85/337/KEE, dwar l-istima ta' l-effetti ta' ċerti proġetti pubbliċi u privati fuq l-ambjent (ĠU L 175, p. 40).
   
      (2)  Direttiva tal-Kunsill tat-3 ta' Marzu 1997, 97/11/KE, li temenda d-Direttiva 85/337/KEE, dwar l-istima ta' l-effetti ta' ċerti proġetti pubbliċi u privati fuq l-ambjent (ĠU L 73, p. 5).
   
      (3)  Ġabra p. I-40.